題禊帖詩
作者：米友仁
朝代：宋

paragraphs: 圖契朴琱推聖智，萬古奔沈餘末伎。
蘭亭醉墨更無加，始信功名皆儻爾。
庾翼兒郎豈不黠，自是家鷄慚野雉。
退之彊聒六藝疏，見處纔能到姿媚。
相公有官那得取，不與官家深自祕。
却因同好露心胸，謾使蕭翼誇末計。
摸金不必曹阿瞞，溫韜家有昭陵器。
披沙只恐取黄金，剔軸誰能收故紙。
天章寶塔高嵯峨，永表文皇好文藝。
至今油蠟傳未休，善本何辭萬金棄。